《思佳客 其四 和梦窗咏半面髑髅》
清代·董俞

杜宇啼残一夜风，棠梨犹剪嫁衣红。曾于帘内匆匆见，却向溪边草草逢。

山静悄，月朦胧，青燐数点蜡灯同。从今落尽铅华色，天女鸠荼总是空。

作者简介：清江苏华亭人，字苍水，号樗亭。董含弟。顺治十七年举人。康熙十八年举博学鸿词，未中。诗文与含齐名，时称“二董”。著有《樗亭集》、《浮湘集》、《度岭集》。